



Parlamentul  României

Camera  Deputaţilor

	Comisia pentru mediu 
şi echilibru ecologic
       Nr. 4c-27/31/2014
       Plx.102/2014
	
	Comisia pentru industrii şi servicii

    Nr. 4c-3/68/2014                                                                 

    Bucureşti, 09.04.2014


BIROUL PERMANENT

AL

CAMEREI DEPUTAŢILOR

Vă înaintăm alăturat Raportul comun asupra propunerii legislative pentru protejarea rezervei de gaze naturale a României şi interzicerea exploatării resurselor naturale prin metode neconvenţionale care periclitează siguranţa mediului, transmisă Comisiei pentru industrii şi servicii şi Comisiei pentru mediu şi echilibru ecologic, cu adresa nr. Pl x.102 din 3 martie 2014.
            În raport cu  obiectul şi conţinutul său, proiectul de lege face parte din categoria legilor organice.

                 PREŞEDINTE,                                                       PREŞEDINTE,
       Carmen Ileana MOLDOVAN                                           Iulian IANCU

        Plx.102/2014
	
	Comisia pentru industrii 

RAPORT COMUN
asupra propunerii legislative pentru protejarea rezervei de gaze naturale a României şi interzicerea exploatării resurselor naturale prin metode neconvenţionale care periclitează siguranţa mediului
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii şi Comisia pentru mediu şi echilibru ecologic, au fost sesizate spre dezbatere în fond, în procedură obişnuită, cu propunerea legislativă pentru protejarea rezervei de gaze naturale a României şi interzicerea exploatării resurselor naturale prin metode neconvenţionale care periclitează siguranţa mediului, transmisă cu adresa nr. Pl x.102 din 3 martie 2014 şi înregistrată la Comisia pentru industrii şi servicii cu nr.4c-3/68 din  3 martie 2014, respectiv la Comisia pentru mediu şi echilibru ecologic cu nr. 4c-27/31 din 3 martie 2014.


Senatul în calitate de primă Cameră sesizată, a respins această iniţiativă legislativă  în şedinţa din 25  februarie 2014.


Propunerea legislativă are ca obiect de reglementare protejarea rezervei de gaze naturale a României şi propune în principal următoarele:

- interzicerea exportului hidrocarburilor lichide sau gazoase provenite din exploatări efectuate pe teritoriul României, inclusiv platforma continentală a Mării Negre;

- interzicerea oricărei forme de exploatare a zăcămintelor neconvenţionale, care periclitează siguranţa mediului. Se preconizează interzicerea exploatării zăcămintelor prin metode tehnologice de risc, de tipul fracturării hidraulice, fisurării hidraulice, a stimulării hidraulice sau a altor tehnologii similare;

- interzicerea oricărei forme de exploatare a zăcămintelor neconvenţionale prin metode tehnologice care presupun introducerea în subsol a substanţelor toxice şi radioactive;

- interzicerea oricărei forme de exploatare a zăcămintelor care ar putea diminua sau contamina resursele de apă necesare consumului casnic şi pentru agricultură;

- interzicerea efectuării oricăror teste sau forme de explorare care pot provoca cutremure, chiar şi de mică intensitate. 

Consiliul Legislativ, a avizat favorabil propunerea legislativă, cu unele observaţii şi propuneri, aviz transmis cu adresa nr. 1149 din 23 octombrie  2013.

Guvernul nu susţine adoptarea acestei iniţiative legislative, conform adresei nr. 2563 din 13.12.2013.

Comisia juridică, de disciplină şi imunităţi a avizat negativ iniţiativa legislativă, aviz transmis cu adresa nr.  4c-11/216/din 19.03.2014.

Comisia pentru administraţie publică şi amenajarea teritoriului a avizat negativ propunerea legislativă, aviz transmis cu adresa nr. 4c-6/59 din 18.03.2014.

Comisia pentru buget, finanţe şi bănci a avizat negativ propunerea legislativă, aviz transmis cu adresa nr.  4c-2/131 din 19.03.2014.

În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, membrii celor două Comisii sesizate în fond  au examinat propunerea legislativă, în şedinţe separate, Comisia pentru mediu şi echilibru ecologic în data de 25 martie 2014, iar Comisia pentru industrii şi servicii în data de 9 aprilie 2014.

La dezbateri au fost prezenţi 20 deputaţi din  21 membri ai Comisiei pentru mediu şi echilibru ecologic şi 24 deputaţi din 25 de membri ai Comisiei pentru industrii şi servicii.
În conformitate cu prevederile art. 54 şi 55 din Regulamentul Camerei Deputaţilor, republicat, cu modificările şi completările ulterioare, la dezbateri au participat, în calitate de invitaţi, Gheorghe Duţu – preşedintele Agenţiei Naţionale pentru Resurse Minerale, iar din partea Ministerului Economiei, Albulescu Mihai – secretar de stat şi Găman Sorin - director general.

În urma examinării propunerii legislative, a punctelor de vedere transmise de Consiliul Legislativ, Guvern şi comisiile avizatoare, membrii celor două comisii au hotărât cu majoritate de voturi, să propună Plenului Camerei Deputaţilor respingerea propunerii legislative, întrucât soluţiile legislative preconizate în iniţiativa legislativă nu sunt compatibile cu cadrul juridic actual, iar în domeniul gazelor naturale obiectivele Uniunii Europene sunt exprimate, printre altele prin intermediul Directivei 2009/73/CE a Parlamentului European şi a Consiliului din 13 iulie 2009 privind normele comune pentru piaţa internă în sectorul gazelor naturale şi de abrogare a Directivei 2003/55/CE, directivă ce reglementează instituirea pieţei interne a gazelor naturale. Totodată, Tratatul de instituire a Comunităţii Europene în vederea creării unei pieţe comune la nivel european, interzice restricţiile cantitative la export între statele membre precum şi orice măsuri cu efect echivalent.
De asemenea, din punct de vedere tehnic, legea nu face deosebire între zăcămintele de gaze naturale sau de ţiţei convenţionale şi cele neconvenţionale şi, mai mult, etapa explorării presupune activităţi identice în cazul celor două tipuri de resurse.  
Prin obiectul de reglementare şi conţinutul său, propunerea legislativă face parte din categoria legilor organice.

Conform prevederilor art. 75 alin.(1) din Constituţia României, republicată şi ale art.92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră Decizională.
	PREŞEDINTE,

Carmen Ileana MOLDOVAN
	PREŞEDINTE

Iulian IANCU


	SECRETAR,

Vasile Daniel SUCIU
	SECRETAR,

Sorin TEJU


Consilier parlamentar,                                                                      Consilier parlamentar,                                                                                                                       Viorica Petraşcu                                                                                  Iulia Toader

